Turvallisemman tilan periaatteiden luominen koululle
Mitä tarkoittaa turvallisempi tila?
· Koulun kaikessa toiminnassa tulee tietoisesti rakentaa turvallisempaa tilaa niin oppilaille kuin henkilöstöllekin.
· Vastuu turvallisemmasta tilasta on aina kaikilla, ketkä tilaa käyttävät.
· Puhumme turvallisemman tilan periaatteista, emme turvallisen tilan periaatteista. Periaatteilla rakennamme ennakoivasti turvallisempia tiloja, jossa ei tarvitse pelätä syrjintää. Emme kuitenkaan aina voi taata, ettei syrjintää välttämättä tapahtuisi.
· Kaikille meille tapahtuu virheitä ja on tärkeää, että mikäli huomaa loukanneensa toista joko tahallisesti tai tahattomasti, tulee sitä pyytää anteeksi ja kaikille annetaan mahdollisuus korjata käytöstään.

Miksi turvallisemman tilan periaatteita tarvitaan?
· Periaatteet muistuttavat meitä reilusta käyttäytymisestä 
· Kaikilla ei ole samanlaiset lähtökohdat, toiset meistä kokevat esimerkiksi syrjintää tai häirintää enemmän / herkemmin 
· Joitakin henkilöitä turvallisemman tilan periaatteet voivat auttaa uskaltamaan ja osallistumaan enemmän
· Periaatteiden luominen on osa koulun tasa-arvo- ja yhdenvertaisuustyötä

Turvallisemman tilan periaatteiden luominen
Luokissa pidetään oppitunnit ja kootaan ehdotukset koulun turvallisemman tilan periaatteiksi. Henkilöstön tehtävänä on koota ajatuksiaan alla oleviin kysymyksiin aluksi esimerkiksi niin, että jokainen voi vastata omana hetkenään kysymyksiin henkilökunnan huoneessa tai sähköisen kyselyn avulla. Kun ajatuksia on koottu, käsitellään ne henkilöstökokouksessa, jossa luodaan henkilöstön ehdotus koulun turvallisemman tilan periaatteiksi. Ehdotus toimitetaan oppilaskunnan hallitukselle tai muulle työryhmälle, joka on valittu kokoamaan koko koulun turvallisemman tilan periaatteet oppilaiden ja henkilöstön ajatusten pohjalta.


1. Miten voin omalla käytökselläni tehdä tilasta turvallisen tuntuisen kaikille?
2. Mitä toivoisit toisten tekevän, miten käyttäytyvän tai puhuvan, että itselläsi olisi turvallinen olo kouluyhteisössä?
3. Minkälaisissa tilanteissa kouluarjessa erityisesti vähemmistöön kuuluva ihminen voi kokea olonsa turvattomaksi? 
4. Millaisia asioita meillä on jäänyt aiemmin mahdollisesti huomaamatta?
